苏轼
洞庭春色（并引）
安定郡王以黄柑酿酒，谓之洞庭春色，色香味三绝，以饷其犹子德麟。
德麟以饮余，为作此诗。
醉后信笔，颇有沓拖风气。
二年洞庭秋，香雾长噀手。
今年洞庭春，玉色疑非酒。
贤王文字饮，醉笔蛟蛇走。
既醉念君醒，远饷为我寿。
瓶开香浮座，盏凸光照牖。
方倾安仁醽，。
莫遣公远嗅。
（明皇食柑，凡千余枚，皆缺一瓣，问进柑使者，云中途尝有道士嗅之。
盖罗公远也。
）要当立名字，未可问升斗。
应呼钓诗钩，亦号扫愁帚。
君知蒲萄恶，止是嫫姆黝。
须君滟海杯，浇我谈天口。